b'\n_START_ARTICLE_\nNicolaj K\xc3\xb8hlert\n_START_SECTION_\nEsbjerg fB\n_START_PARAGRAPH_\nNicolaj K\xc3\xb8hlert begyndte sin fodboldkarriere i Esbjerg fB.\n_START_SECTION_\nLiverpool F.C.\n_START_PARAGRAPH_\nEt \xc3\xa5r efter hans skifte til Esbjerg fB og i en alder af 16 \xc3\xa5r skiftede han til Liverpool i England. Her spillede han for reserverne og U/18-holdet og fik aldrig sin debut p\xc3\xa5 klubbens f\xc3\xb8rstehold.\n_START_SECTION_\nRangers F.C.\n_START_PARAGRAPH_\nI sommeren 2011 skiftede K\xc3\xb8hlert til Rangers i Skotland. Han spillede for reserverne i seks m\xc3\xa5neder f\xc3\xb8r han skiftede til Silkeborg IF p\xc3\xa5 en fri transfer.\n_START_SECTION_\nSilkeborg IF\n_START_PARAGRAPH_\nI vinterpausen 2011/12 hentede Silkeborg IF det 19-\xc3\xa5rige stortalent Nicolaj K\xc3\xb8hlert til klubben. Det blev offentliggjort den 27. januar 2012, at klubben havde hentet den 19-\xc3\xa5rige dansker i Glasgow Rangers F.C. p\xc3\xa5 en fri transfer. Nicolaj K\xc3\xb8hlert fik sin debut i Superligaen den 17. marts 2013, da han blev skiftet ind i det 83. minut i stedet for Jesper Bech i et 1-0-nederlag til Randers FC._NEWLINE_Han spillede ni kampe i sin f\xc3\xb8rste s\xc3\xa6son i Silkeborg, hvoraf de tre var med fuld spilletid, mens de seks andre optr\xc3\xa6dender var indskiftninger._NEWLINE_Efter nedrykningen til NordicBetligaen i sommeren 2013 fortsatte K\xc3\xb8hlert sin rolle som indhopper og erstatningsspiller, hvilket i efter\xc3\xa5ret 2013 f\xc3\xb8rte til deltagelse i 11 kampe. I starten af for\xc3\xa5rss\xc3\xa6sonen 2014 havde K\xc3\xb8hlert rykket sig, og han blev langt ind i for\xc3\xa5ret benyttet som fast mand i startopstillingen p\xc3\xa5 den defensive del af midtbanen. Kun skader i de sidste kampe forhindrede, at han ikke deltog i samtlige for\xc3\xa5rskampe fra start. I alt blev han i opryknings\xc3\xa6ssonen noteret for 22 kampe._NEWLINE_Skader spillede ogs\xc3\xa5 ind i s\xc3\xa6sonen 2014/15, hvor K\xc3\xb8hlert kun var med i fem kampe. Det sv\xc3\xa6kkede dog ikke\xc2\xa0tilliden fra SIFs side til midtbane-talentet, der\xc2\xa0fik forl\xc3\xa6nget sin aftale i slutningen af 2014 med yderligere 3,5 \xc3\xa5r.\n_START_SECTION_\nNSI Runavik (leje)\n_START_PARAGRAPH_\nHan blev i februar 2016 udlejet til den f\xc3\xa6r\xc3\xb8ske klub NSI Runavik p\xc3\xa5 en otte m\xc3\xa5nederes aftale. Her n\xc3\xa5ede han blandt andet at spille to Europa League kvalifikationskampe mod hviderussiske Shakhtyor Soligorsk.\n_START_SECTION_\nValur Reykjavik\n_START_PARAGRAPH_\nDen 12. december 2016 blev det offentliggjort, at K\xc3\xb8hlert fik sin kontrakt med Silkeborg IF oph\xc3\xa6vet for at skifte til islandske Valur Reykjavik, hvor han skrev under p\xc3\xa5 en to\xc3\xa5rig aftale._NEWLINE_Kontrakten blev oph\xc3\xa6vet i juni 2017, hvorfor han var fri til at s\xc3\xb8ge efter ny klub.\n_START_SECTION_\nBrabrand IF\n_START_PARAGRAPH_\nHan skiftede sidst i september 2017 til Brabrand IF, hvor han skrev under p\xc3\xa5 en kontrakt g\xc3\xa6ldende frem til \xc3\xa5rsskiftet. Selvom han kom sent ind i truppen, blev han hurtigt en del af startopstillingen. I efter\xc3\xa5ret spillede han ni kampe, heraf otte som en del af startopstillingen._NEWLINE_Han forlod klubben ved udgangen af 2017 og var efterf\xc3\xb8lgende for\xc3\xa5r uden klub. I august 2018 blev det offentliggjort, at K\xc3\xb8hlert havde indstillet karrieren.\n_START_SECTION_\nPrivatliv\n_START_PARAGRAPH_\nNicolaj K\xc3\xb8hlert m\xc3\xb8dte i vinteren 2011 sin kone Ida K\xc3\xb8hlert. Parret blev gift den 13. juni 2015 i Silkeborg Kirke. I 2018 blev parret for\xc3\xa6ldre til s\xc3\xb8nnen Tristan.'